b'\n_START_ARTICLE_\nBrunas (magistras)\n_START_SECTION_\nBiografija\n_START_PARAGRAPH_\n1295\xe2\x80\x931296 m. Brunas buvo Jervos apskrities (dab. vidurio Estijoje) fogtu. 1296 m. ruden\xc4\xaf, mirus Livonijos magistrui Heinrichui fon Dinklagei, buvo i\xc5\xa1rinktas naujuoju magistru Livonijoje._NEWLINE_Valdant magistrui Brunui prasid\xc4\x97jo ilgalaikis konfliktas, i\xc5\xa1 vienos pus\xc4\x97s, tarp Ordino riteri\xc5\xb3, i\xc5\xa1 kitos pus\xc4\x97s \xe2\x80\x93 Rygos miestie\xc4\x8di\xc5\xb3 ir Rygos arkivyskupo. 1297 m. pavasar\xc4\xaf tarp rygie\xc4\x8di\xc5\xb3 ir riteri\xc5\xb3 kilo nesutarimai d\xc4\x97l statomo tilto Rygoje. Magistro atstovas u\xc5\xbedraud\xc4\x97 maisto produkt\xc5\xb3 \xc4\xafve\xc5\xbeim\xc4\x85 \xc4\xaf miest\xc4\x85 iki tol, kol nebus i\xc5\xa1ardytas tiltas. Tuo metu arkivyvyskupo Johano III mieste nebuvo, tod\xc4\x97l rygie\xc4\x8diai su skundu d\xc4\x97l Ordino veiksm\xc5\xb3 kreip\xc4\x97si \xc4\xaf Romos popie\xc5\xbei\xc5\xb3. Prad\xc5\xbeioje tarpininkaujant kapitulai ir kai kuriems vyskupams, buvo pasiekta laikina taika. \xc5\xa0iuo laiku riteriai sustiprino Rygos pil\xc4\xaf, papild\xc4\x97 jos \xc4\xafgul\xc4\x85 500 \xc5\xbemoni\xc5\xb3. 1297 m. rugpj\xc5\xab\xc4\x8dio m\xc4\x97n. \xc4\xaf Ryg\xc4\x85 atvyko Livonijos magistras Brunas, po to arkivyskupas Johanas III, tarpininkav\xc4\x99s derybose. Paliaubos buvo prat\xc4\x99stos iki rugs\xc4\x97jo 29 d. Netrukus Ordino knechtai suk\xc4\x97l\xc4\x97 gaisr\xc4\x85, o miestie\xc4\x8diai atsakydami sunaikino riteri\xc5\xb3 namus Rygoje ir j\xc5\xb3 atsarg\xc5\xb3 sand\xc4\x97lius u\xc5\xbemiestyje. Nepaisant to, paliaubos buvo dar prat\xc4\x99stos iki lapkri\xc4\x8dio 11 d. Rygie\xc4\x8diai sudar\xc4\x97 s\xc4\x85jung\xc4\x85 su Saremos (\xc3\x96sel) vyskupu. Tai su\xc5\xbeinoj\xc4\x99s Brunas prad\xc4\x97jo m\xc5\xab\xc5\xa1\xc4\xaf su pastarojo paj\xc4\x97gomis, u\xc5\xbe\xc4\x97m\xc4\x97 Lihulos (Leal) pil\xc4\xaf ir Saremos sal\xc4\x85, taip pat privert\xc4\x97 paklusti Ordinui ir Tartu (Dorpat) vyskup\xc4\x85._NEWLINE_Rygos arkivyskupas Johanas III, netek\xc4\x99s kit\xc5\xb3 Livonijos vyskup\xc5\xb3 palaikymo, su pagalbos pra\xc5\xa1ymu buvo priverstas kreiptis \xc4\xaf Lietuvos did\xc4\xafj\xc4\xaf kunigaik\xc5\xa1t\xc4\xaf Vyten\xc4\xaf. Magistras Brunas u\xc5\xbegrob\xc4\x97 arkivysupo pilis Koknes\xc4\x97je (Kokenhausen) ir Turaidoje (Treiden). Pat\xc4\xaf Rygos arkivyskup\xc4\x85 pa\xc4\x97m\xc4\x97 \xc4\xaf nelaisv\xc4\x99 Turaidoje ir \xc4\xafkalino Viljand\xc5\xbeio (Fellin) pilyje. Tuo tarpu rygie\xc4\x8diai apipl\xc4\x97\xc5\xa1\xc4\x97 Ordino pil\xc4\xaf mieste, nukov\xc4\x97 kelis riterius._NEWLINE_1298 m. kovo m\xc4\x97n. \xc4\xaf Ryg\xc4\x85 atvyko Lietuvos pasiuntiniai. Buvo sudaryta karin\xc4\x97 s\xc4\x85junga su Ryga ir jos ba\xc5\xbenytine vald\xc5\xbeia. V\xc4\x97liau t\xc4\x85 pat\xc4\xaf pavasar\xc4\xaf Vytenis su didele kariauna \xc4\xafsiver\xc5\xbe\xc4\x97 \xc4\xaf Livonij\xc4\x85. Prie Rygos susijung\xc4\x97 su miestie\xc4\x8di\xc5\xb3 ir arkivyskupo paj\xc4\x97gomis, toliau skverb\xc4\x97si \xc4\xaf Ordino \xc5\xbeemes, jas siaub\xc4\x97, \xc4\x97m\xc4\x97 belaisvius. Begr\xc4\xaf\xc5\xbetant Vyteniui su kariniu grobiu, jam keli\xc4\x85 pastojo palyginti negausios magistro Bruno riteri\xc5\xb3 paj\xc4\x97gos, kurios bir\xc5\xbeelio 1 d. visi\xc5\xa1kai pralaim\xc4\x97jo m\xc5\xab\xc5\xa1yje prie Turaidos. \xc4\x8cia \xc5\xbeuvo ir pats magistras, 22 riteriai, 1500 Livonijos kareivi\xc5\xb3. Nepaisant pralaim\xc4\x97jimo, kry\xc5\xbeiuo\xc4\x8diai sugeb\xc4\x97jo i\xc5\xa1laisvinti apie 3000 \xc4\xaf nelaisv\xc4\x99 paimt\xc5\xb3 \xc5\xbemoni\xc5\xb3 ir nukauti 800 lietuvi\xc5\xb3.'